Hemsereka KCDyî û parlamentera HDPyî ya Colemêrgî Leyla Guvena ke seba wedartişê tecrîdê serê Rayberê Şarê Kurdî Abdullah Ocalanî  Zîndanê Girewteyê Tîpê Tyî yê Amedî de 48 rojî yo grevê vêşanîye de ya, bi kênaya xo Sabîha Temîzkane mesajêk şawit.
Temîzkane ke maya xo dir pêdîyayîşo akerde viraşt derheqê rewşê aye de nê pare kerdî: ‘‘Maya mi zaf xirab nêbî, mi xirabêr pawetêne. Enerjîya ci bîya kêmî û biney bêhal a. Nizdê 10 kîloyî vîndî kerdî la hema xo ser a.‘‘
Temîzkane bale ante ke maya aye Guvene bihêz û bimoral a û nê mesajê ci pare kerd: ‘‘Ez zaf şa ya. Ez seba amacêk nê xoverdayîş û mucadeleyî dana domnayene. Çalakîya mi do heta bicaardişê waştişê mi dewam bikero.‘‘
Temîzkane da zanayene ke roniştişê dewaya Guvene yo ke 26ê Kanûne de do bêro viraştene, Guvene do tewrê ci mebo û vat ke  xora şertê weşîya aye zî musaît nêyî.
